Zasebni zahtevki za davčno stališče glede DDV v čezmejnih primerih (Cross-Border Rulings CBR)

Pojasnilo FURS št. 4230-151/2019 z dne 10. 07. 2019

V okviru foruma EU o DDV je 18 držav članic vključenih v testno skupino (na prostovoljni bazi) za izdajo davčnih stališč v čezmejnih primerih. Davčni zavezanci vložijo zahtevek za davčno stališče s čezmejnim učinkom v sodelujoči državi članici, v kateri so identificirani za namene DDV.

Vsaka država članica, ki bo prejela zaprosilo za izdajo davčnega stališča, se je obvezala, da se bo posvetovala z drugo državo članico, ki sodeluje v projektu, v zvezi s tem, ali so izpolnjeni vsi pogoji za izdajo davčnega stališča. V primeru, da vprašanje ne bo zajemalo vseh podatkov oz. relevantnih informacij, ki bi bile nujno potrebne za razjasnitev primera, država članica, v kateri je bilo vprašanje postavljeno, zaprosi za dopolnitev le tega. Države članice bodo v zvezi z izpostavljeno problematiko izmenjale mnenja ter sprejele odločitev kakor hitro bo to mogoče. V procesu izdaje davčnega stališča ni nujno, da države članice dosežejo enotno stališče glede DDV obravnave čezmejne transakcije. V tem primeru bo država članica, ki je vprašanje prejela, podala svoj odgovor ter priložila odgovor drugih držav članic.

V Sloveniji izdano stališče nima zavezujočih pravnih posledic, za davčnega zavezanca pa predstavlja določeno predhodno informacijo glede davčne obravnave čezmejne transakcije v državah članicah, na katere se nameravana transakcija nanaša. Gre za izdajo pojasnila na podlagi 13. člena [Zakona o davčnem postopku – ZDavP-2](http://www.pisrs.si/Pis.web/pregledPredpisa?id=ZAKO4703).

Več informacij v zvezi s testnim projektom CBR je objavljeno na spletni strani Evropske komisije, na naslednji povezavi: <https://ec.europa.eu/taxation_customs/sites/taxation/files/cbr_info-notice-to-the-public_sl.pdf>